
Narvas Peetri plats 3 hoones asuva 
avaliku tualeti ruumide tasuta kasutusse andmine (OÜ Niknas)
1. ASJAOLUD JA MENETLUSE KÄIK

Narvas Peetri plats 3 hoones avaliku tualeti olemasolu tagamiseks korraldas Narva Linnavalitsuse Linnavara- ja Majandusamet 2010. a detsembris lihtmenetlusega hanke „Avaliku tualeti teenuse kontsessioon“ 3 aastaks, mille tulemuste põhjal tunnistati edukaks Osaühing NIKNAS, registrikood 11648164, pakkumine.

Enne hanke korraldamist arutati Narva Linnavalitsuse linnavarakomisjoni istungil 10.11.2010. a (protokoll nr 11) Peetri 3 avaliku tualeti ruumide tasuta kasutusse andmist hanke võimalikule võitjale ning otsustati:
1. Anda hanke võitjale tasuta kasutusse Narvas Peetri plats 3 hoones asuvad avaliku tualeti ruumid ja seadmed  tähtajaga kuni 5 aastat avaliku tualeti teenuse osutamiseks.

2. Narva Linnavalitsuse Linnavara- ja Majandusametil esitada punktis 2 nimetatud otsus Narva Linnavalitsuse istungile korralduse vastuvõtmiseks.

2. ÕIGUSLIKUD JÄRELDUSED

Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
Narva Linnavolikogu 17.03.2005.a määruse nr 14/52 “Linnavara kasutusse andmise kord” (edaspidi ka Kord) punkti 5.1.2 kohaselt otsustuse linnavara kasutusse andmise kohta kinnisasjade kasutusse andmisel võtab vastu Linnavalitsus – kasutusse andmisel tähtajaga 1 (üks) aasta või kauemaks, kuid mitte kauemaks kui 25 (kakskümmend viis) aastat. Korra punktide 46, 46.4, 7.2., 7.2.7 alusel avaliku enampakkumiseta või eelläbirääkimistega pakkumiseta võib anda kasutusse linnavara, mis antakse kasutusse linna huvidest tulenevatel juhtudel (antud juhul avaliku tualeti teenuse osutamiseks). Vastavalt Korra punktile 47 linnavara enampakkumiseta kasutusse andmise otsustus võetakse vastu tulenevalt Korra punktist 5 ning Korra punkti 7.2, 7.2.7 kohaselt üksnes linnavalitsuse korraldusega võib linnavara linna huvidest tulenevatel juhtudel kasutusse anda tasuta või „Üüritasu arvestuse metoodilise juhendiga” ette nähtust madalama tasu eest tähtajaga kuni 5 aastat või määramata ajaks. Seega, eelnimetatud ruumide enampakkumiseta ja tasuta kasutusse andmise otsustuste võtab vastu Narva Linnavalitsus.
Eeskirja punkti 53 kohaselt vara annab kasutusse vara bilansiline valitseja. Korra punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib Narva linna nimel tasuta kasutamise lepingu Narva Linnavalitsuse Linnavara- ja Majandusamet, kes on Peetri plats 3 asuva hoone bilansiline valdaja.

3. OTSUS

3.1. Anda Osaühingule NIKNAS, registrikood 11648164, avalikku enampakkumist korraldamata tasuta kasutusse Narvas Peetri plats 3 hoones asuvad avaliku tualeti ruumid, mille koosseisu kuuluvad keldriruumid üldpinnaga 33,9 m2 ja 1. korruse ruumid üldpinnaga 28,5 m2, tähtajaga alates 01.01.2011 kuni 31.12.2013 avaliku tualeti teenuse osutamiseks vastavalt lihtmenetlusega hanke „Avaliku tualeti teenuse kontsessioon“ tingimustele.
3.2. Narva Linnavalitsuse Linnavara- ja Majandusametil sõlmida OÜ-ga NIKNAS punktis 3.1 nimetatud ruumide tasuta kasutusleping.
4. RAKENDUSSÄTTED

4.1. Narva Linnavalitsuse Linnavara- ja Majandusametil teha korraldus teatavaks OÜ-le NIKNAS.
4.2. Korraldus jõustub seadusega sätestatud korras.

4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

